Papersnake/gushiwen huggingface dataset:
题谒松陵三贤堂
赵鼎（宋代）

垂虹过高岸，左江右湖水。洞庭相吐吞，沧海迷涯涘。

长波卷风雨，莽苍穷南纪。人材钟秀颖，习俗擅清美。

高风想三贤，足以振颓靡。一时挺孤标，千载照青史。

荒祠倚桥侧，草草渔樵市。舟车往来冲，今谁踵前轨。

我从都城出，万事空化委。就迹月重轻，心期要偷拟。

异代岂无人，意欲从此始。山林与钟鼎，一决乃英伟。

近闻北客言，兵戎缠巩汜。谁能务采纳，尚得扶隳毁。

归欤固夙心，宁作一身喜。亦念征戍儿，白骨委荒垒。

道路异秦吴，魂梦隔生死。江湖信清绝，浮泛聊尔耳。

却坐写孤怀，悲风生绿绮。
客中作
杜俨（唐代）

书剑催人不暂闲，洛阳羁旅复秦关。

容颜岁岁愁边改，乡国时时梦里还。
答黄冕仲索煎双井并简扬休
黄庭坚（宋代）

江夏无双乃吾宗，同舍颇似王安丰。
能浇茗椀湔祓我，风袂欲安浮丘翁。
吾宗落笔赏幽事，秋月下照澄江空。
家山鹰爪是小草，敢与好赐云龙同。
不嫌水厄幸来辱，寒泉汤鼎听松风，夜堂朱墨小灯笼。
惜无纤纤来捧椀，惟倚新诗可传本。
辛亥二月望祭斋公因游甘园
朱继芳（宋代）

公事相妨一半春，今朝才得自由身。
眼中领略能多少，细雨斜风便妒人。
舟中夜起
苏轼（宋代）

微风萧萧吹菰蒲，开门看雨月满湖。
舟人水鸟两同梦，大鱼惊窜如奔狐。
夜深人物不相管，我独形影相嬉娱。
暗潮生渚吊寒蚓，落月挂柳看悬蛛。
此生忽忽忧患里，清境过眼能须臾。
鸡鸣钟动百鸟散，船头击鼓还相呼。
宫词 其六十三
周彦质（宋代）

资善诸王就傅初，常宣步辇按观书。六宫准拟经由处，一一排门候起居。
兰溪舟中寄苏粹中
张元干（宋代）

气吞万里境中事，心老经年江上行。
三径已荒无蚁梦，一钱不上有鸥盟。
云收远嶂晚风熟，浪打寒滩春水生。
沤雁北飞知我意，为传诗句濮阳城。
寄萧梅初二首
郑思肖（宋代）

韫匮玉未售，妄想夜生梦。风霜鬓鬅鬙，谈笑气澒洞。

上天宫阙鬓，凡身血肉重。顾影无其俦，一呼四壁动。

抱兹忠义心，惭与猿鹤共。
水营墅治田圃种树
何景明（明代）

樵隐安于山，农隐乐耕畔。由来事不同，各以性所玩。

倚扉憩南冈，负杖行春岸。时泽冒原隰，远水增波澜。

方塘菰蒲映，回渚凫鹜乱。插柳期息阴，列竹冀成竿。

缘坡引行条，依墉植颓干。筑堤屏棼秽，激流代携灌。

疏慵外经济，卑贱鲜忧患。谅怀原生耻，庶悟孔父叹。

汲古缀遗言，欣焉秉柔翰。
题黄庶子瑞菊轩卷
王绂（明代）

紫陌朝回凤城晓，罗衫冷怯霜风早。轩前佳菊吐奇花，合萼连葩向人好。

阳光一照色更鲜，盈盈两脸胭脂妍。同心可比连理木，清香绝胜双头莲。

簪缨列坐皆僚友，啧啧看来叹希有。宜将綵笔写新图，持归远为双亲寿。

繇来种德生贤郎，家庭晚景何辉光。丝纶日掌侍清禁，阿阁五云仪凤凰。

物因人瑞皆从类，人今况与明时会。乃知圣主得贤臣，兹花亦是皇家瑞。
尝枸杞
杨万里（宋代）

芥花菘莟饯春忙，夜吠仙苗喜晚尝。味抱土膏甘复脆，气含风晚咽犹香。

作齑淡著微施酪，芼茗临时莫过汤。却忆荆溪古城上，翠条红乳摘盈箱。
减字木兰花·客亭小会
张元干（宋代）

客亭小会。可惜无欢容易醉。归去更阑。细雨鸣窗一夜寒。昏然独坐。举世疏狂谁似我。强拨炉烟。也道今宵是上元。
次韵荆门张守寺簿
魏了翁（宋代）

不把离忧寄楚辞，绝嗤致邑请臧为。日才北向夏长至，火未西流秋变衰。

消息一机川水逝，诎信二气蛰虫知。夫君识虑超馀子，我亦年来管豹窥。
绍兴祀太社太稷十七首
佚名（隋代）

风雨时若，自天降康。
稼樯滋殖，自神发祥。
彀我妇子，岂年穰穰。
报本严祀，齐明允藏。
东斋杂书
陆游（宋代）

负负无可言，上上不须说。
天壤大如许，我独身孑孑。
苟合不可为，万事听瓦裂。
年登麦饭足，得酒且勤啜。
寄分司元庶子兼呈元处士
温庭筠（唐代）

闭门高卧莫长嗟，水木凝晖属谢家。缑岭参差残晓雪，

洛波清浅露晴沙。刘公春尽芜菁色，华廙愁深苜蓿花。

月榭知君还怅望，碧霄烟阔雁行斜。
癸未秋金陵怀古三首 其二
程俱（宋代）

大舅尘埃直污人，西风便面障衣巾。身危肯拜陶宁远，事定终惭温太真。
念奴娇·素娥不老
佚名（宋代）

素娥不老，才胜赏中秋、无边月色。又报仙翁来桂苑，连庆生申佳节。玉宇无尘，金茎有露，对景成三绝。重阳近也，黄花香入瑶席。尽说湖海元龙，裕民堂上，几度吟梅雪。满眼阴阴甘棠树，消得寿同南极。八桂难留，九芝促觐，早露真消息。星辰听履，好看明岁今日。
兵至
纪映钟（明代）

糜烂方完额，军书趣借征。
呼啼通比屋，髡薙净丘陵。
爱养天心啬，追呼吏牍能。
深山犹伏莽，多垒不堪增。
安仁楼间晚晴时送默斋伯回星江
陈宗远（宋代）

已是悲秋客，那堪送远人。
乱山残照惨，落叶晚风频。
去恨随帆远，回头转意亲。
明朝相忆处，鳞雁达情真。
早春南亭即事
权德舆（唐代）

虚斋坐清昼，梅坼柳条鲜。节候开新历，筋骸减故年。

振衣惭艾绶，窥镜叹华颠。独有开怀处，孙孩戏目前。
梁子正哀词二首 其一
赵抃（宋代）

一节循循见始终，平常心有古人风。临行却笑庞居士，何用当庭探日中。
方丈室辞
杨维桢（元代）

东万山之罗络兮，恒赤城之盘纡。
琼台方古郁以出没兮，聚仙佛之所庐。
东海之嵬岸兮，架金梁之凌虚。
裒灵修之播迁兮，来仙伯以导舆。
赤子兮如鱼，纷望思兮鼎湖。
嗟山川其如昨兮，眇风景其愁予。
望海屋兮渠渠，挽飞飙兮以为车。
上下风雨兮出入太初，下视弱水兮黄尘满区。
仙耶释耶？吾不知何谁兮，羌从汝兮归诸。
同德清徐方虎钱塘张步青东阳赵湛卿登永嘉江心寺浮图
叶燮（清代）

鹫宫突兀傍银河，界破青冥一雁过。名士登高双泪下，故人回首万峰多。

新传蜃海销兵甲，若个鱼矶卧薜萝？尺五去天知不远，凭君才调问如何。
荔支七绝 大将军
王十朋（宋代）

荔支名字太纷纷，所见多应不逮闻。别有深红霸群品，郡人呼作大将军。
古镇道中
王元节（金朝）

秀拔诸峰镇海墩，海天水气两昏昏。鸥飞翠竹白沙地，人宿黄鱼紫蟹村。

向背云山行处路，浅深潮浦涨来痕。同游幸有能诗客，不倦跻攀到石门。
送子立荣侍南归
强至（宋代）

有客就征骖，风前别酒酣。
慈颜依膝下，归意满江南。
去路草初歇，到家梅正含。
短书无惜寄，别后抵清谈。
蜀州西湖
范成大（宋代）

閒随渠水来，偶到湖光里。仍呼水月舟，径度云锦地。

谁云不解水，我已荷香醉。湖阴玉婵娟，夐立红妆外。

何须东阁梅，悠然自诗思。惊风入午暑，水竹有秋意。

采菱不盈掬，兴与莼鲈会。遥知新津宿，魂梦亦清丽。
听李凭弹箜篌二首
杨巨源（唐代）

听奏繁弦玉殿清，风传曲度禁林明。

君王听乐梨园暖，翻到云门第几声。

花咽娇莺玉漱泉，名高半在御筵前。

汉王欲助人间乐，从遣新声坠九天。
句
任伋（宋代）

榆钱莫买城南春，柳丝莫系城中人。
高士咏。原宪
吴筠（唐代）

原生何淡漠，观妙自怡性。蓬户常晏如，弦歌乐天命。

无财方是贫，有道固非病。木赐钦高风，退惭车马盛。
自沪州东归
黎兆勋（清代）

岷山远夹双江流，奇秀直到江阳收。岂无扁舟溯江上，凌云载酒思一游。

治平寺中塔铃语，风雨夜合南山头。闭门一月病难出，更有人事催归舟。

思奇好异要有数，天不假汝空强求。吾生去留缘作主，不必水有蛟龙山有虎。

故园得归姑早归，莫恋寒镫卧秋雨。舟人鸣钲呼晓发，汉嘉西望重云结。

空江濛濛鸡一鸣，好在峨眉半轮月。
满宫春
许棐（宋代）

懒抟香，慵弄粉。犹带浅酲微困。金鞍何处掠新欢，偷倩燕寻莺金。

柳供愁，花献恨。衮絮猎红成阵。碧楼能有几番春，又是一番春尽。
横山堂三章
葛立方（宋代）

阳羡之山兮领地灵，鸿洞欻吸兮九叠为屏。
青萝层层兮深岩绝壁，一鸟不鸣兮山更寂。
横山老人兮蝉蜕埃尘，倚石梁兮手揽白云。
眼中万仞兮，胸中万顷。
泰华山林兮，秋毫锺鼎。
东山妓女兮，北山猿鹤。
西山拄笏兮，亦复奚乐。
节彼南山兮山岩岩，突鲸额兮霄堮间。
民具瞻兮倾百川以为寿，鸿毋遵陆兮公归锦绣。
哀戴澧
罗志让（清代）

岁在癸丑春二月，天狗堕地来朱方。卓然有士年八十，姓戴名澧颀而长。

平生好学精篆隶，古文一册垂光芒。踽凉宜入独行传，耻与流俗相低昂。

忽闻城陷泪横臆，灭寇无术心回遑。呜呼彭咸古来有，誓往从之归帝乡。

招魂祭葬衣冠在，翩然披发下大荒。
松江
司马光（宋代）

吴山黯黯江水清，欲雨未雨伤交情。
扁舟荡漾泊何处，红蓼白苹相映生。
得陈元履家书六言四首
岳珂（宋代）

病骨经秋易怯，人情比日多疎。
惊起打门军将，传来置驿家书。
送钟玉川廉州分教
郑廷鹄（明代）

四月河台草树閒，遥遥青鹳向廉山。钟兴万里新承命，何逊当时已抗颜。

帐影瞻回明月浦，铎声飞度绿溪湾。唐人石室今何在，桃李盈盈满目斑。
方壶自咏
汪莘（宋代）

百岁已过半，只身谁与偕。
得因徵悟道，失在太开怀。
且托山花宿，时从水竹斋。
神回天上活，骨付月中埋。
和赵子俊閒居十首 其五
牟巘（宋代）

势利苦炎炎，名节贵皓皓。河县开桃李，家园熟梨枣。

当年归骑省，名誉岂不早。一染金谷尘，萧艾没芳草。

胡为閒居赋，乃诮任安巧。所以惟慕陶，固穷而守道。
送游员外赴淮西
独孤及（唐代）

多君有奇略，投笔佐元戎。已佩郎官印，兼乘御史骢。

使星随驿骑，归路有秋风。莫道无书札，他年怀袖空。
和易岩兰菊韵
王柏（宋代）

小春天气未和平，冷暖於人孰重轻。
幽菊瘦兰皆有味，凄风楚雨自无情。
披来破衲便身稳，写到新诗彻骨清。
个里不知谁得失，薰蕕境界要分明。
偈颂九十三首 其八十三
释梵琮（宋代）

入山住庵时，全身在荒草。狐狸交尾巴，屋头逐魂叫。

闻者皆寒心，见者生烦恼。我有安心方，韩信放铁鹞。
雨后十小绝以一雨洗残暑万家生早凉为韵
章甫（宋代）

暄濁气未收，夜雨聊一洗。
心清不受尘，眼净岂容眯。
宫词 其九
杨皇后（宋代）

上林花木正芳菲，内里争传御制词。春赋新翻入宫调，美人群唱捧瑶卮。
过徐氏庄居
沈与求（宋代）

只着南冠不著缨，掉头防我问功名。数椽茅屋有时漏，一垡野田无具耕。

酒地定能容胜践，墨畦终拟过平生。扣舷归去蒹葭闹，后夜相思看月明。
别石门
杨长孺（宋代）

石门得得泊归舟，江水依依别故侯。
拟把片香投赠汝，这回欲带忘来休。
塞上行作
刘得仁（唐代）

乡井从离别，穷边触目愁。生人居外地，塞雪下中秋。

雁举之衡翅，河穿入虏流。将军心莫苦，向此取封侯。
暮秋感兴
寇准（宋代）

苒苒前期远，穷途一可伤。
有时闻落叶，不语立残阳。
塞草秋先白，溪沙晚更光。
那堪望天末，燕雁又成行。
鹰坊歌 其二
查慎行（清代）

康熙天子神圣姿，驾驭英雄兵不黩。每因缵武勤校猎，远致奇毛比臣仆。

紫荆关外秋气高，狐兔宁容草间伏。腥风霍霍满天地，白日无光散原陆。

扬旃表貉出从禽，王用三驱力争戮。是时海青更精悍，臂出绿鞲调养熟。

翻身一去高没云，注目秋空走马逐。蹄间十丈莽开阔，蓦过林峦跃坑谷。

忽看天半挟天鹅，奔电流星下投速。羽林健儿拍手笑，奏凯不烦遗矢镞。

却来敛融复依人，仍以黄绦掣双足。三时饲养一朝用，如许恩波等休沐。

奉先性在饥附人，定远功成飞食肉。不知给俸视几品，肥瘦论斤常量腹。

生牛乍割血犹红，小鸟一吹毛尽秃。见人作势俄耸肩，独立有时还侧目。

无端对此我心恻，相向移时额颦蹙。狮儿瞰虎鱼食虾，吞噬成风伤末俗。

生意渐微真可叹，杀机欲动休轻触。以仁易暴古所去，恃猛争强非汝福。

我愿皇天仁百物，常产凤凰生鸑鷟。自然郊薮萃祯祥，盛世多珍四灵畜。
于主簿厅看花
王建（唐代）

小叶稠枝粉压摧，暖风吹动鹤翎开。

若无别事为留滞，应便抛家宿看来。
投宿广平道上逢梅怀斯远
赵蕃（宋代）

驱羸度斜影，恨不与子俱。
梅花忽照眼，炯若冰玉臞。
暝投佛寺宿，忆子曾寄躅。
摩挲壁间诗，虽昏尚能读。
题女史陈书画箑 其二 溪山清远
弘历（清代）

清远溪山肖浙东，箑头皴法是王蒙。不须摇拂凉生席，饶有吹来林下风。
登湘南楼和方孚若韵
李曾伯（宋代）

天教管领众山来，笋立平章翠作堆。上马休怜翁矍铄，酌罍聊赋彼崔嵬。

楼高苍桂奇观列，人对黄花逸兴催。公退呼儿同徙倚，卷舒风月等浮埃。
咏雪三十韵
黄淮（明代）

造化钟灵秘，阴阳迭变迁。玄冥司号令，滕六振威权。

瑶圃花从剪，昆山玉就镌。同云如羃布，急霰讶珠圆。

脉脉凭危集，轻轻透隙穿。润凝酥沁液，光泛汞流铅。

食叶蚕声细，翻空鹤羽鲜。冰奁缘沼合，缟带逐车旋。

压竹枝嫌重，封梅色斗妍。飞璚资雅淡，樊素爱婵娟。

恍若虚空界，还疑混沌先。湿妨虫户蛰，清觉瘴尘蠲。

序属三冬候，祥占大有年。豪家誇玩赏，洞府会神仙。

窣地施金帐，排轩列绮筵。羊羔兼异味，歌管促繁弦。

火暖炉蹲兽，杯行酒似泉。醉忘寒气重，坐待烛花偏。

疏拙时同弃，膏肓疾尚缠。仓惶鱼在辙，汨没剑沉渊。

粟起衰容恶，丝添白发悬。穷愁还自遣，僵卧复谁怜。

裋褐犹鹑结，乡书绝雁传。青绫馀赐被，白氎忆重毡。

孤负寻逋屐，飘零访戴船。党姬宁足羡，陶茗且须煎。

葵藿孤衷切，松筠晚节坚。凄凉元不厌，洁白旧相便。

未坠冲霄志，閒吟咏雪篇。愿因风力便，吹上九重天。
鱼沟遇大水
晁补之（宋代）

沙行水宿几江南，石斗龙求久已谙。
秋水故应旋面目，顺流东望为君惭。
铜仁江行
劳孝舆（清代）

峦山矗嵯峨，涓滴泻林翳。曾无滥觞源，一行自委丽。

飞瀑散四山，奔蛇不可制。渐落沮洳乡，遂成膏饫地。

嗟哉蚩蚩氓，日与水争利。高者斸山椒，其下迫堰砌。

数世长子孙，恣耕且无税。自诩桃花源，曾不识汉魏。

谁知秋潦骄，竟挟拔山势。我田谷已黄，一夕肆吞噬。

老稚号山林，鱼龙负赑屃。虽幸有孑遗，八口将焉济。

空山蕨正肥，努力搜根蒂。
虞美人·悲商吹尽枝间绿
佚名（宋代）

悲商吹尽枝间绿。绛萼含冰玉。为谁搀早冒寒开。应念天涯憔悴、挽春回。玉壶自酌清漪满。又识东风面。夜深斜月印窗纱。好在数枝疏瘦、两三花。
承西亭惠梅爱其香色赋诗
王慎中（明代）

一枝疏淡在银瓶，虚实萧条冷气生。近嗅几回凭小几，贪看数起绕空楹。

支离形影元相得，寂寞心魂转自清。却想前人东阁里，孤花同赏不同情。
棹歌行
骆宾王（唐代）

写月涂黄罢，凌波拾翠通。镜花摇芰日，衣麝入荷风。

叶密舟难摇，莲疏浦易空。凤媒羞自托，鸳翼恨难穷。

秋帐灯华翠，倡楼粉色红。相思无别曲，并在棹歌中。
宿凌云山中留寄元礼
吕南公（宋代）

凌云山下村，逆旅路旁宅。南征为吾归，寄卧偶一夕。

无人伴幽为，孤咏到平昔。瞻怀此山人，曾是同砚席。

萧萧古破屋，文字堆四壁。青灯照题评，皎月论肝膈。

为诗有盈卷，饮酒无剩滴。携筇绕平坡，班草尚遥碧。

栽松此山上，共看遍冈脊。要约过人长，俱来荫芳色。

羁踪忽分袂，不啻十载隔。世故日纷纭，旧游空想忆。

今来此山下，松老似百尺。欲访松主人，其车已他适。

徘徊重咨叹，辗转对窗隙。晨鸡一何慵，倾听久不得。

春风吹残月，半夜屋角白。难眠却求衣，起望河汉仄。

寄声岩扃去，华发勿强摘。善醉真良图，高谈尽痴策。

云泉与朝市，处处堪偃息。桑榆景可量，名利不足识。

无因接清话，趁晓拊征轭。已度滕家桥，回头更悽恻。
龙阳县歌
刘禹锡（唐代）

县门白日无尘土，百姓县前挽鱼罟。
主人引客登大堤，小儿纵观黄犬怒。
鹧鸪惊鸣绕篱落，橘柚垂芳照窗户。
沙平草绿见吏稀，寂历斜阳照县鼓。
山居诗
释延寿（宋代）

忙处须闲淡处浓，世情疏后道情通。
了然得旨青冥外，兀尔虚心罔象中。
泉细石根飞不尽，云蒙山脚出无穷。
樵夫钓客虽闲散，未必真栖与我同。
呈同官
王十朋（宋代）

樽前记得少陵诗，好向江头尽醉归。此日风光真可惜，古来乐事巧相违。

细看八阵图犹在，欲问三分迹已非。惟有年年古夔国，竹枝声里日晖晖。
游崇国寺得明字 其一
袁宏道（明代）

入寺稀人识，僧雏尽老成。花犹香废苑，石莫话前生。

壁上苔栖墨，廊间雨坏楹。春衣能几日，又复过清明。
题高且园指画虢国夫人夜游图追次坡翁韵
商可（清代）

阿瞒西幸乘青骢，渔阳鼙鼓来猪龙。当时酿祸由妃子，五家甲第连离宫。

八姨姽婳如春柳，紫丝双鞚纤纤手。璧月多情照丽人，钿钗已化长安尘。

画师解得娥眉意，不带南都粉黛痕。薰天贵戚原非古，西市门深芳草路。

宝炬香车莫近前，丞相耽耽气如虎。
晚游西郊 其三
赖世观（清代）

园中种植地瓜多，野菜青青暮色过。地在城西三里外，茅庐聚首乐行窝。
正月望夜侍宴宣德门呈昭文富丞相
宋庠（宋代）

帝阙开金狄，仙舆下玉京。
建春天上斗，不夜海边城。
佛火依山出，星榆夹道明。
清尘随汉跸，紫气护轩营。
皓月楼前近，鲜风仗里经。
烟云供瑞色，箫鼓献欢声。
梵宇千花落，祠光众雉惊。
宸仪收宝扇，台座冠朝缨。
客守宫门燎，鸡传徼署更。
皇杯频瞩劝，应为泰阶平。
赋雪 其一
李正民（宋代）

六花撩乱似飞蓬，落处宁分室与宫。墨突不黔非减爨，秦乌变白罢盘风。

华颠欺我三千丈，劲气输他十八公。待得烛龙衔耀至，冰消云卷静归空。
题谢芗泉侍御金焦放舟图
鲍之钟（清代）

谢公只爱东山住，未识金焦两点青。何似称诗狂御史，相将放点古中泠。

天空铙吹惊秋籁，波静鱼龙避使星。我自菰蒲惭旧隐，十年孤负草堂灵。
离觞不醉至驿却寄相送诸公
柳宗元（唐代）

无限居人送独醒，可怜寂寞到长亭。
荆州不遇高阳侣，一夜春寒满下厅。
咏史 其二
靳荣藩（清代）

中原已见黍油油，尺土东南势莫留。君管烟花臣水火，枉教开府向扬州。
春挽友三舅知县还山
度正（宋代）

晚来为令尹，此意亦云聊。
举箑清风满，弹琴白日消。
精神元未瘁，魂魄竟难招。
回首梅溪路，伤心过画桥。
寄珉笛与宇文舍人
杜牧（唐代）

调高银字声还侧，物比柯亭韵校奇。

寄与玉人天上去，桓将军见不教吹。
征迈辞
夏侯湛（魏晋）

上伊关兮临川。抚骏马兮授鞍。中衢兮载叹。敛鞚兮盘桓。
依韵奉和永叔感兴五首
梅尧臣（宋代）

既负天下望，必忧天下责。
每闻谏诤辞，苦意多矫激。
心存义勇谏，气与虹霓白。
所论言必从，岂若水投石？
阴邪日已销，事理颇已得。
莫将经济术，抑郁向胸臆。
送周湜秀才之武川谒黄员外
赵湘（宋代）

特地照青铜，行行谒谢公。
山窗新入梦，池馆旧闻鸿。
岐路云边去，炎蒸雨后空。
郡斋如伴话，满座是清风。
和清湘蒋省干酒色财气韵 其三
李曾伯（宋代）

网者弃鱼小，猎人贪鹿肥。不见阿堵物，见恶宁馨儿。

铜山变荆棘，锦帐启藩篱。万物与同毁，千驷吾何为。
题郎川纪胜图
方回（元代）

维汝明父起宗父，古润尝僚佐农扈。
酾酒金山焦山寺，□马升州扬州府。
歌诗千百南北传，一别十年散还聚。
駸致五袠知天命，双鬓更无丝一缕。
昔贤相思即命驾，车而不笠莫敢侮。
汝明家在军都山，田十五顷清颍湾。
母及子孙六百指，仰事俯育身久閒。
大江这南雁北向，故人闻缀行台班。
合眼有时得相见，不过梦中空往还。
起宗籍籍□□史，□□易退仕如止。
桐川大邑当孔道，弦歌声□□□□。
断桥流水来者谁，两辔相逢各惊喜。
丹青惨澹绘为图，邃□幽穿知几里。
右军兰亭未足夸，摩诘辋川焉可拟。
紫阳洞天虚谷春，亦荷老笔为写真。
逾七望八盍早往，沧浪日濯冠缨尘。
二公妙龄挟才艺，往往见知今宰臣。
省□□□夕有命，再使尧舜风俗醇。
舟过长芦
王安石（宋代）

木落草摇洲渚昏，泊船深闭雨中门。
回灯只欲寻归梦，儿女纷纷强笑言。
上巳日送韩简伯
王铚（宋代）

门户荀陈士论佥，却随王谢老江南。
一官傲世妨才命，万事承家任苦甘。
渔艇我将还旧隐，僧窗谁与对清谈。
落花风雨西陵渡，佳节可怜三月三。
再韵奉酬
杨公远（宋代）

夫耕妇饷念斯农，蚕麦将登庆小丰。
不是今年天意好，皆由教雨与仁风。
香山刻石
王厚之（宋代）

山琢青瑶水染蓝，莺声促我醉双柑。
十年准备抽身去，记取镌诗在石龛。
偕方坳堂登牛头回至献花岩㝛幽栖寺
姚鼐（清代）

昨雨竟夕䢅未休，与君㝛约登牛头。我怯欲止君意锐，中道稍幸霾云收。

山阴转至南㵎曲，佛宫上倚云峰稠。八门阶磴凿苍翠，两阑松桂交龙虬。

十围银杏穿入地，再出若济兴陶邱。沾衣尚有林雨隳，拄杖且趁石径幽。

深洞传为辟支坐，小沼或记昭明游。世往荒昧不可辩，登冢一俯千山周。

东来句曲气咫尺，大江三面环如钩。仰思万古正惝恍，飞乌忽逝投沧洲。

下践僧廊出门外，危循鸟道升东陬。献花岩居万木杪，片壤劣架悬钟楼。

其时山花开且落，枝閒偶复闻啁啾。回视来径杳修曲，山光金碧交相浮。

幽栖寺近暮投㝛，林深雾暗风飕飗。道人㫺处此石窟，远有望气来相求。

廓然无圣乃家法，金屑虽贵宁居眸。尚有佛见师所斥，了无一法今何修。

嗟予与子厌尘壒，但云芒屩贤鸣驺。若寻第一微妙义，岂于喧寂论谁优。

山僧煮笋春米熟，虎跑泉瀹香盈瓯。镫前饱食放头睡，起看杲日青天流。
次韵傅丈见寄
朱翌（宋代）

到处能行到处藏，饭余挂钵解茶囊。
不缘头上五分白，始与人茶万事忘。
一介远劳询近日，十年如此住南荒。
只今已是交游绝，不问比邻不择乡。
浚烟霞后洞新泉得七石榻
湛若水（明代）

有客晨叩门，劝我浚新泉。适当连雨天，工暇土脉匀。

发石玉已连，除壤榻自陈。布列象斗极，可以坐七贤。

尹公几中尊，次左湛子焉。邓子居右方，方君左临渊。

甘也接邓膝，南上秩有伦。馀二若有待，不备惟其人。

清如此泉者，来居无厚颜。
送子仁弟游茅山二首 其一
皇甫汸（明代）

天外三峰翳白云，人间何处访茅君。容江二月多春水，落尽桃花路始分。
生日太夫人自乍浦寄衣适至
张若需（清代）

侵晨远人至，寒衣寄江城。珍重一开缄，光采生敝籯。

老亲念幼子，称体新裁成。书云御尔寒，著以湖绵轻。

寒燠隔异地，犹廑慈母情。忆兹初成时，长短劳经营。

襟袖密密缝，十指针线萦。健妇把刀尺，指点熨贴平。

感激母意厚，顾我非童婴。二十要自立，俭素敦家声。

五陵自轻肥，温饱无令名。今兹茹冰檗，用佐严君清。

短褐取蔽体，宁羡罗绮荣。被服矢无□，敢忘我初生。
题开元天宝遗事四首 其四
范成大（宋代）

剥啄延秋屋上乌，明朝箭道入东都。宫中亦有风流阵，不及渔阳突骑粗。
游洞霄宫 其二
张巽（宋代）

新晴草木翠光流，麦陇清和四月秋。巽二风来山发冷，阿香雷过馨声幽。

杜鹃鬨枕催归去，丁鹤攀辕欲借留。半夜忽闻岩壑响，小诗调戏鬼神愁。
再至凌风亭
韩元吉（宋代）

目尽西山落照边，危亭风景故依然。重来身忝二千石，老去心依十九年。

种柳已高丹槛外，栽花犹占绿窗前。不堪素发纷垂领，还愧青春令尹贤。
东阿
陈师道（宋代）

恸哭东阿县，伤心莫与论。
郤思当痛日，敢望此身存。
举目人将母，回头影吊魂。
更堪悲手足，孤稚满船门。
同韩持国游五岳观时原甫暨诸公先在因寄江邻几梅圣俞
刘攽（宋代）

简服车马轻，出郭尘埃远。况兹偶同好，慵惰重推挽。

寿宫如屯偶，重门谨关键。五城十二楼，瑶池芙蓉苑。

境深日迟永，天近春纤婉。异花秀烨烨，弱柳垂宛宛。

初从钧天游，列帝皆龙衮。俗骨已屡惊，凌虚翻自忖。

却逢桃源客，笑语何缱绻。尚留樵叟棋，竞劝胡麻饭。

金醴泛馀杯，芝英饵丰本。平生此游胜，馀恨相知晚。

重来恐已迷，尽兴仍忘返。群公谪神仙，吏隐亦肥遁。

尚平夙昔志，读易明益损。宁知五岳期，不待越崖巘。

何当谢羁束，相与同息偃。
定风波·昔日嘉山第一程
王哲（金朝）

昔日嘉山第一程。今朝臣海载清清。重泛瑶池真得得，盈盈。昂清堪认自家声。玉浪银波别景致，琼涛朱溜作高名。涌出白莲花一朵，呈呈。
送万俟持正三首
李新（宋代）

东湖春水归，湖上主人去。
红尘舞衿暗，水面空落絮。
明月怅孤风，长安在何处。
黄池西阻风
吕本中（宋代）

乌云衔日日不出，骤雨飘风吼三日。扁舟寸步不得行，坐叹轻鸥如箭疾。

我行去家秋复冬，故园回思春梦中。客愁茫茫若江水，生计渺渺随征鸿。

三年京城共憔悴，一杯此地难从容。长溪卷浪雪花碎，远山横空眉黛浓。

故人别我上江去，亦有书来唤同住。破屋数间君有馀，太仓五升吾已具。

严霜未放鹰隼击，盘涡恐致蛟龙怒。片帆欲挂任篙师，君但徐行莫深惧。
芙蓉池作
曹丕（魏晋）

乘辇夜行游，逍遥步西园。
双渠相溉灌，嘉木绕通川。
卑枝拂羽盖，修条摩苍天。
惊风扶轮毂，飞鸟翔我前。
丹霞夹明月，华星出云间。
上天垂光采，五色一何鲜。
寿命非松乔，谁能得神仙。
遨游快心意，保己终百年。
升堂颂古五十二首 其四十六
释怀深（宋代）

莫妄想，好参详，不知终日为谁忙。若知忙里真消息，一朵莲花生沸汤。

休得也，便好休，百年浮幻水中沤。自家屋里天真佛，切忌区区向外求。
浣溪沙 黄帝铸鼎原
李齐贤（元代）

见说轩皇此炼丹。乘龙一去杳难攀。鼎湖流水自清闲。空把遗弓号地上，不蒙留药在人间。古今无计驻朱颜。
赠霍山人
释道潜（宋代）

先生少年喜武事，三略六韬曾遍阅。胸中云梦吞八九，气胜万夫真勇决。

防边伊昔从都护，欲取功名继前烈。臂弓腰箭事戎装，远出砂场恣游猎。

擒狐射雁狂且逸，不觉归途迷夜雪。败官遭谴失所志，回首飘然辞魏阙。

挟持妙术当生涯，放浪江湖闲岁月。寻常得钱即沽酒，笑与妻奴同饮啜。

乐天知命了无忧，奕奕红颜浮两颊。春风浩荡鲁城边，稠花乱蕊争纷妍。

方将与君共携手，骋怀游目相回旋。兴来别我汶阳去，黄鹄一举难留连。

村桥野店醉斜日，路人谁识地行仙。
读司马君实撰吕献可墓志
郑獬（宋代）

一读斯文泪泻襟，摩天直气万千寻。
知君不独悲忠义，又有兼忧天下心。
成安秋望
寇准（宋代）

八月西风蝉噪时，萧萧疏叶已辞枝。
烟村物景都无赖，况是登临有所思。
次韵元不伐知县见寄
释德洪（宋代）

我读元侯诗，崄若过惊浪。忽于旋涡中，溅雪涌千嶂。

又如曹征西，唾手缚袁尚。又如花间春，熟视迷背向。

何从得此客，要是万夫望。少年翰墨场，开口取卿相。

低摧牛刀中，轩特见雅量。君看风月湖，自是无尽藏。

应手物华妙，纤秾见情状。平生冥搜眼，已照鲍谢上。

自当走奇勋，岂止称师匠。嗟余衰退者，那敢论辈行。

正如羊叔子，坚卧答陆抗。诗成急雨来，扫尽层云障。

重惭无杰句，酬君语豪壮。
卜算子 其七 重到云岩戏徐斯远
辛弃疾（宋代）

君家玉雪花如屋。未应山下成三宿。啼鸟几曾催。西风犹未来。

山房连石径。云卧衣裳冷。倩得李延年。清歌送上天。
日暮雪将作扫门待之 其二
舒岳祥（宋代）

夜静秋清月朗天，时时霜鹤唳芝田。筑台正与仙人约，少驻人间五百年。
和彭秀才定求宁阳道上之作
吴捷（明代）

五陵裘马舞飞鸾，路熟车轻勿厌难。云锁姑苏明月冷，梦驰天厌晓钟寒。

两年琴韵悲童叟，一路棠阴忆钓磻。寄语峰头旧猿鹤，莫将过客等閒看。
赋何仲敏小蓬瀛
邓深（宋代）

特地去人远，绕亭教水环。
眼前今有此，海上更无山。
风月随时好，琴书尽日间。
方今重文馆，勿久恋人间。
依韵和尹嗣复仲春会食船场
强至（宋代）

野色宽围四缭墙，一穿林径百忧忘。
浓花细草青春半，语燕游蜂白日长。
寄兴不知诗笔倦，惜时犹喜酒杯香。
席间数点残英坠，万片随风此滥觞。
栽竹
彭汝砺（宋代）

一生正能著几屐，旷达人称阮遥集。何可一日无此君，风流我爱王参军。

夏葛冬裘吾便足，由来世间无可欲。但栽翠竹满东林，我日对之歌且吟。
神君歌十首
刘克庄（宋代）

狙裹周公服，优蒙孙叔冠。
无论騃儿女，神亦被渠瞒。
庙墙外桃花盛开漫望有述四首 其二
郭之奇（明代）

敢向梅争韵，喜无杏夺姿。迟莺翻落片，使鹊闹华枝。

春色因谁主，风光良或私。武陵何处问，玄观且相随。
句 其四
杜捍（宋代）

波心石船并，中载白莲馨。
樊樊山先生赐题双修阁近作诗片七律一首谨次元韵赋谢 其三
张元默（清代）

酌兕思称竹叶尊，司书辟蠹学长恩。相思南国拈红豆，入望西山扫黛痕。

旧稿手钞《居士集》，新庐指点大乘门。閒游古寺温诗梦，留得枯荷叶半存。
落成王朝奉庙以薄恙不获预谢谢刘宰并诸乡丈
陈傅良（宋代）

盗起清溪两淛空，童王亲自帅元戎。
谁知小邑无亭障，但握空弮有隐功。
感花
吴芾（宋代）

年来老病苦相侵，已是伤春不自禁。
那更雨声长在耳，连朝滴碎惜花心。
憩分水岭望乡二首
杨万里（宋代）

岭头泉眼一涓流，南入虔州北吉州。
只隔中间些子地，水声滴作两乡愁。
游西溪归泛舟湖上晚景奇绝和散原作
俞明震（清代）

西溪暝烟送归客，艇子落湖风猎猎。芦花浅白夕阳紫，要从雁背分颜色。

颓云掠霞没山脚，一角秋光幻金碧。欲暝不暝天从容，疑雨疑晴我萧瑟。

忆看君山元气中，沧波一逝各成翁。请将今日西湖影，写入生平云梦胸。
旦起
陆游（宋代）

残灯冷火待窗明，稍觉今朝病体轻。
已赖林鸠知宿雨，更烦檐鹊报新晴。
九日杂咏
赵与楩（清代）

寒食吊之推，端阳悲郢客。如何重九日，不祀陶彭泽？
湖山小隐二首
林逋（宋代）

道着权名便绝交，一峰春翠湿衡茅。
庄生已愤鸱鸢赫，杨子休讥蝘蜓嘲。
潏潏药泉来石窦，霏霏茶蔼出松梢。
琴僧近借南薰谱，且并闲工子细抄。
钜野泊触事
陈师道（宋代）

蒲巷牵丝直，平湖坠镜清。
顺流风借便，捷路雪初晴。
鸟度欲何向，鸥来只自惊。
有行须快意，安得易为情。
寄清逸魏处士
司马光（宋代）

乡树三摇落，临风歌式微。
徒嗟俗缘重，端使素心违。
茅阁杉松冷，山园药草肥。
不能如海燕，岁岁一西飞。
谒御史张月卿
梁栋（宋代）

我家元住君邻州，我父当时亦故侯。
中原百年龙战野，南滨一日鳌吞钩。
遗黎常恨旧隔绝，故乡喜遇新交游。
路人行行望骢马，山中却为诗淹留。
卜算子
陈瓘（宋代）

梦里不知眠，觉后眠何在。试问眠身与梦身，那个能只对。

醉后眠人醒，醒了无人醉。要识三千与大千，不在微尘外。
登缥缈峰
吴伟业（清代）

绝顶江湖放眼明，飘然如欲御风行。
最高尚有鱼龙气，半岭全风鸟雀声。
芳草青芜迷远近，夕阳金碧变阴晴。
夫差霸业销沈尽，枫叶芦花钓艇横。
拟和御制郊祀诗
李洪（宋代）

郊禋飨帝就圜丘，诚格苍穹灵既留。
夜陟紫坛飚驭下，天临黄道矞云浮。
槐林双阙恩方涣，禾黍三登岁有秋。
幸睹赓歌千载遇，惭无银笔赞洪猷。
夜雨
吕本中（宋代）

吟魂不饮觉惺惺，那更宵眠得雨晴。遍地乱沾霜叶碎，随风斜上纸窗明。

暗欣石罅添泉脉，几回檐牙认雪声。明日梅边曾有约，西郊泥泞未堪行。
苏才翁挽辞二首 其二
韩维（宋代）

奕世婚姻旧，平生昆弟游。篇章每惊坐，谈笑得忘忧。

不复衔杯乐，空能助绋讴。凄凉箧中字，挥洒看银钩。
翠楼吟 咏古烈妇关氏
李炳灵（清代）

地老天荒，海枯石烂，此情终古难死。齐眉偕老愿，又谁料、槁砧已矣。

忆结发恩深，泪痕如洗。应无悔。黄泉碧落，追寻两地。

日暮。啼煞杜鹃，早芳魂一缕，随即归去。璇闺完大节，女贞花、留芬彤史。

坤维正气。似古井澄清，波澜不起。歌楚些。冢间松柏，定生连理。
送僧归山
贯休（唐代）

眼青禅帔赤，气岸出尘埃。霞外终须去，人间作么来。

崖香泉吐乳，坞燥烧□雷。他日终相觅，山门何处开。
和萧参议游岳麓八绝
王炎（宋代）

凭栏落照俯江天，睥睨诗翁翰墨传。
试为江山重着语，笔端桃李恰争妍。
和子由蚕市
苏轼（宋代）

蜀人衣食常苦艰，蜀人游乐不知还。
千人耕种万人食，一年辛苦一春闲。
闲时尚以蚕为市，共忘辛苦逐欣欢。
去年霜降斫秋荻，今年箔积如连山。
破瓢为轮土为釜，争买不啻金与纨。
忆昔与子皆童丱，年年废书走市观。
市人争夸斗巧智，野人喑哑遭欺谩。
诗来使我感旧事，不悲去国悲流年。
游三茅华阳诸洞
宋无（元代）

冠带寒星帔剪霞，步虚去宴玉宸家。
醉归欲跨青莺下，术落碧桃无数花。
玉案清香入夜焚，紫烟成盖覆茅君。
数声金声秋坛齐，敲碎遥天一缕云。
尽满琅函秘不开，云窗雾阁锁青苔。
门前白鹿将亡过，定是避秦人引来。
淡染云霞五色衣，杏坛朝罢对花披。
洞中养双千年鹤，长被仙人来借骑。
金明池
王安石（宋代）

宜秋西望碧参差，忆看乡人禊饮时。
斜倚水开花有思，缓随风转柳如痴。
青天白日春常好，绿发朱颜老自悲。
跋马卧堪尘满眼，夕阳偷理钓鱼丝。
题盛子昭临吴兴公溪山钓船图
虞堪（明代）

著我春江听雨眠，沤波亭下水如天。
当时度得参差玉，吹起春风满钓船。
水调歌头 其二 送宗文山长孔子充秩满
陶安（明代）

东鲁圣人后，流派浙江东。一家叔侄兄弟，取俊棘围中。

雁荡秀分灵嶂，蟾阙香熏老桂，文燄烂摩空。讲鼓震铅阜，户屦蔼儒风。

一角麟，千里马，九和弓。人材超伟，如此道出紫阳翁。

正拟洪钟待叩，便跨征鞍归去，多士诵成功。再踏玉京路，射策大明宫。
访客至西郊
陆游（宋代）

摵摵败叶飞，黯黯寒云低。村墟与市里，触目一惨悽。

今日病体轻，驾言适城西。丹柿满野店，青帘出江堤。

猎骑载雉兔，樵担悬鹑鸡。居人各自得，使我念故溪。

故溪不敢说，况复朝金闺。伤哉齧雪翁，岁晚犹牧羝。

下愚不自还，大惑终身迷。君恩何由报，力耕愧黔黎。
洗石蒲作
林希逸（宋代）

似发青蒲石顶鲜，与奴疏剔换青泉。莫嫌水部寒贫气，聊结涪翁潇洒缘。

昼永久看云独立，夜寒略对月还眠。焚香弄镜皆书味，时有新诗入续编。
虞美人
胡文卿（宋代）

昨霄南极星光现。今日开华宴。朱颜翠鬓占春多。且向博山香袅、卷金荷。

龟游鹤舞千年寿。更酌千钟酒。满庭佳客捧殷勤。此日蒲菊新绿、瓮头春。
杂诗 其八
唐庚（宋代）

白日消诸妄，青山对屡空。著书防恶客，学圃问邻翁。

织贝流肌滑，仁频入颊红。丹砂落吾手，秋至任飘蓬。
太常引 坐积翠阁同吴园次赋
陈维崧（清代）

古苔绣壑乱泉鸣，呜咽说生平。耳畔恍挨筝，是落叶声耶雨声。

画廊泼翠，茶铛翻雪，趺坐證三生。碧透小铜瓶，斜插朵黄梅更清。
广胜寺
新若通（宋代）

吾党登临兴，亭高眼更明。
云深山断续，川阔路纵横。
突兀娲皇塚，荒芜简子城。
古来那可问，林外晚风生。
寄清源寺僧
温庭筠（唐代）

石路无尘竹径开，昔年曾伴戴颙来。窗间半偈闻钟后，

松下残棋送客回。帘向玉峰藏夜雪，砌因蓝水长秋苔。

白莲社里如相问，为说游人是姓雷。
雨中杂兴 其五
韩淲（宋代）

枯禅未离喧，随俗或安雅。翻覆大化中，谁是长年者。

同光须臾期，尘埃野马也。风亭木叶下，村村又秋社。
送李七之笮水谒张相公
刘长卿（唐代）

惆怅青春晚，殷勤浊酒垆。后时长剑涩，斜日片帆孤。

东阁邀才子，南昌老腐儒。梁园旧相识，谁忆卧江湖。
寄山中友人
释文珦（宋代）

清修二师持远徒，麻衣草座深山居。
心如莲花不着水，身似孤云行太虚。
记得茅堂明月夕，同汲寒泉煮白石。
多年不见拟相寻，秋风落叶迷行迹。
句
释惠崇（宋代）

围棋分雪石，汲井动金沙。
董邦达雪景
弘历（清代）

天公玉戏谷神寒，尽得风流在笔端。散漫不分岩洞树，纷糅偏惹客人冠。

细披寻去全成句，粗点缀馀皆入观。寺阁迥凌银色界，好教破冷一扶栏。
中书东厅十咏 其一 迎春
韩琦（宋代）

覆栏纤弱绿条长，带雪冲寒拆嫩黄。迎得春来非自足，百花千卉任芬芳。
偈二首 其二
释法因（宋代）

祖师妙诀，别无可说，直饶钉觜铁舌。未免弄巧成拙，净名已把天机泄。
独立
赵崇嶓（宋代）

片云收雨入西山，望极苍茫杳霭间。
荡荡太虚无一事，祗应日月不曾闲。
寄糜孝子
贝琼（元代）

幽湖老人七十馀，一身如蠹隐图书。朝廷不起常夷甫，乡党已知徐仲车。

海燕定巢来屋里，林乌得食上阶除。雨晴有兴即相过，一叶小舟通竹渠。
送赵十一弟之官南安
吕本中（宋代）

君为千里行，我有一尊酒。把酒持劝君，欲以为君寿。

南安傍庾岭，瘴疠亦时有。德人固天相，和气生户牖。

斯民得安乐，如我屈伸肘。居然变远俗，共感贤太守。

我病居上饶，忽忽岁月久。杜门百事废，亦复厌奔走。

得君暂相从，感叹成皓首。颇念河朔时，相从诵诗否。

人生只此是，不必更抖擞。有便即寄书，频来问衰朽。
京城围闭之初天气晴和军士乘城不以为难也因成四韵
吕本中（宋代）

贼马侵城急，官军报捷频。民心皆欲斗，天意已如春。

魏阙方佳气，王畿且战尘。不妨来往路，经月绝行人。
刘阮洞
王汉之（宋代）

二女春游阆苑花，醉邀刘阮饭胡麻。
仙衣忽逐笙箫去，空倚山头恨落霞。
和曾伯容梅诗二首 其一
饶节（宋代）

气压春工千万枝，洒然开我合琉璃。知渠有美自难禁，不待雪深风劲时。
自题续唐书后
陈鳣（清代）

唐祚延年六十余，旧名五代尽删除。河东自可共和比，江左还应季汉如。

不羡子京添半臂，漫教无党注新书。快哉此日翻成案，多少清流怨气舒。
登舟
吕本中（宋代）

夜雨晓犹滴，怒风晴更吹。已无行役念，宁有别离悲。

舟楫三年路，江山一月期。东庵旧还往，不废百篇诗。
夏初临 本意
许嗣隆（清代）

麦飏轻花，荷浮细叶，才知昨日春归。酿雨含晴，晓寒庭院添衣。

柳花偏罢游丝。傍湘帘、又过楼西。海棠开后，金梭烟重，玉剪风低。

久和笋绿，渐觉梅黄，香兰习习，芳草萋萋。清和时候，江南最惹相思。

更有谁知。一双戏蝶向人飞。自徘徊，昼长夜浅，好梦依稀。
永遇乐·病中
徐灿（清代）

翠帐春寒，玉炉香细，病怀如许。永昼恹恹，黄昏悄悄，金博添愁永。薄幸杨花，多情燕子，时向琐窗细语。怨东风、一夕无端，狼藉几番红雨。
曲曲阑干，沉沉帘幕，嫩草王孙归路。短梦飞云，冷香侵佩，别有伤心处。半暖微寒，欲晴还雨，消得许多愁否。春来也、愁随春长，肯放春归去。
张用宜丹房十咏 其二 洗药
徐庸（明代）

灵根再三洗，香散溪水浑。鱼龙倘婴病，此际正宜吞。
续感兴二十五首 其十八
方一夔（宋代）

文章不用世，毫端弄春妍。满听疑可采，蹑空若浮烟。

君尹西都日，琅琅贾董篇。如种田得谷，如凿井得泉。

子虚与大人，缥缈淩云仙。簜节病桑梓，不置巢边鸢。

问君取士意，取士当谁先。勿取春华艳，祇取秋柏坚。
过九成宫旧址二首 其二
游师雄（宋代）

不见六龙驻跸，空馀五栝阴森。当日宫前流水，潺湲直到如今。
汉宫春（答吴子似总斡和章）
辛弃疾（宋代）

达则青云，便玉堂金马，穷则茅庐。逍遥小大自适，鹏鷃何殊。君如星斗，灿中天、密密疏疏。荒草外，自怜萤火，清光暂有还无。

千古季鹰犹在，向松江道我，问讯何如。白头爱山下去，翁定嗔予。人生谩尔，岂食鱼、必鲙之鲈。还自笑，君诗顿觉，胸中万卷藏书。
寄杨计部
胡应麟（明代）

暂辞簪笔下蓬莱，缥缈风烟越峤开。放鹤夜眠高士墓，呼猿晨谒梵王台。

平湖弦管千家集，大海帆樯十郡来。早晚长杨思献赋，岂应岩穴滞仙才。
赵再可邦君六月雨应祷
袁说友（宋代）

长夏何堪日日晴，德音优渥遍群氓。
黄堂少试为霖手，赤地今群喜雨声。
诚意自知关善政，天心正不远人情。
四郊已报四家语，一饱应无百计营。
岁晚家居自勉
宋祁（宋代）

朝阳浓澹雪云垂，汤沐馀闲似标枝。
药有不龟聊击絮，管无窥豹任□碁。
垣阴剥紫迷寒藓，池溜含光结晚澌。
饮取醇醪作佳士，莫因蒿目强忧时。
世弼病方家不善论蛤蜊之功戏答
黄庭坚（宋代）

伯乐无传骥空老，重华不见士长饥。
从来万事乖名实，岂但药翁论蛤蜊。
谢梓漕李琮献甫寄馀甘
冯山（宋代）

戎南烟瘴地，草木富嘉实。名果盖数品，馀甘乃其一。

烂漫经暑雨，骈繁向秋日。颗肥樱缀圆，肤嫩李带碧。

始尝犹馀木，酸涩固可斥。稍味复土性，华池变琼液。

冷冽祛酒毒，香芬破茶癖。岂徒杂肴核，自可名药石。

东蜀部刺史，江南夸声迹。道与荆公合，诗为梅老敌。

边机属未靖，使指烦远适。绝塞偶相值，慇勤为珍惜。

残菊雅趣尚，啖薤清宴逸。分甘病漳守，筠筒手封羃。

三年官大道，襟抱尘土积。语言变为市，风骚荡无迹。

开封命澡雪，一食至六七。冰霜快口吻，尘坌并疏涤。

古意还五脏，清风生两腋。与公始邂逅，一言甚畴昔。

生刍感厚意，香草慕前述。人道成以友，直谅久无斁。

磨厉出锋刃，切磋至圭璧。诤友本仁义，拂士忘疹疾。

或矫有所正，或投有所激。始逆济以顺，始疏要以密。

物微可以兴，骚雅固采摭。公行浩河汉，求效畎浍益。

不为小人腹，俗茹饫梨栗。不作儿女口，甘滋事餂蜜。

庶几功名会，或在交际出。相知虽意喻，欲报粗言息。

追继橄榄篇，惭无翰林笔。
和戎
华岳（宋代）

纳币求成事已非，可堪函首献其墀。
一天共戴心非石，九地皆涂血尚泥。
反汉须知为鼂错，成秦恐不在於期。
和其自有和其策，却恐诸公未必知。
雪中狂言五首
张耒（宋代）

今春齐安大疾疫，闾里老弱死籍籍。
篾绳芦席肩两夫，绕郭累累瘗千百。
玄冥一日行正令，疠气入地应千尺。
异乡身健百不忧，有钱但知沽酒吃。
玉楼春
石孝友（宋代）

台门瑞霭光阳动。人语鼓声沈汹汹。观风堂迥暗香飘，卷雨楼前寒翠拥。

锋车促入承天宠。丹诏衔来须彩凤。五丝宫线日边长，看补岩廊龙衮缝。
偈颂二十一首
释坚璧（宋代）

大用全提作者知，烁迦眼活电光迟。
大悲院里翻身处，临济甘为小厮儿。
导引·躬朝太室
佚名（宋代）

躬朝太室，列圣大功宣。彩仗耀甘泉。秘文升辂空歌发，一路覆祥烟。珠旒荐献极精虔。列侍俨貂蝉。穰穰降福均寰宇，垂拱万斯年。
秋怀
李世熊（明代）

坐卧斗室中，书卷奏新效。神来勿骤往，斟酌使克到。

焚香取烟初，赏茗在味少。洁此径寸怀，遂与秋照耀。

月以霜尊严，云得天高妙。良友虽各方，是中可谈笑。
夏日同丁守彝诸君游海珠寺分得同字
戴琏（明代）

上方楼阁水声中，艳色江花间竹红。禅榻萧条多岁月，断碑零竹几春风。

半林夕照喧啼鸟，万顷玻璃漾碧空。愧我只今云路系，何时重与一尊同。
雅师求阁名既为作扁榜仍赋娱客杂句
许及之（宋代）

妙景非声亦非色，非色岂应容粉饰。东坡妙用遍虚空，大地山粉等儿剧。

简斋有句添蛇足，雨抹晴妆要娱客。黄妃塔边净相寺，破屋荆榛十年事。

雅师办得一片心，化出宝坊全体备。杰阁巍巍尊大士，我欲名之无尽意。

更拈蛇足扁东偏，与师饷客为客地。东坡仙去可无诗，客来了此一段奇。

未雨未晴烦举似，非鬼非仙竟是谁。
杂题十首
刘克庄（宋代）

短梦曾留枕，馀情更献珰。
宓妃空绝代，不得偶陈王。
题人画扇十首
曹勋（宋代）

薰风栏槛送微凉，洁白南花玉蕊芳。
倚径一枝殊楚楚，任教蜂蝶绕清香。
高邮知军觅芍药一枝五花三绝 其一
周孚（宋代）

芒种逢花已自难，瑞云攒处凭栏干。烦君问取同州例，一干三花奏牡丹。
苏学十题·新杉
朱长文（宋代）

弱植还生意，凌冬见后凋。
尚低沾雨露，更长拂云霄。
庭月摇疏影，檐风舞细条。
他年逢匠石，宝构壮天朝。
寄题朱元晦武夷精舍十二隐求堂
杨万里（宋代）

梦里长逢孟，羹中亦见颜。
痴儿入吾室，真作釆薇看。
史少师赐第赏芍药分韵得木字
楼钥（宋代）

帝城有仙山，双径森万玉。
洞户入深窈，突兀见华屋。
相君领众客，红药想芬馥。
霜刀妙裁剪，烟脂点冰轂。
枝弱不胜花，翠叶共斜矗。
向来争春风，桃李愧粗俗。
百卉纷何在，庭树拥新绿。
此花丈人行，俨立见幽独。
相君戴花笑，和气俱可掬。
人言此花胜，相君意倾属。
谁知心广大，何物不蒙福。
岂以庭中花，而肯弃凡不。
君看择胜具，所在可追逐。
自言居闲时，情话会亲族。
一花有可观，烂赏费银烛。
此心何拣择，寓意本无欲。
以此宰天下，以此镇藩服。
儿童与走卒，人人歌相国。
有能达此观，春风四时足。
度门寺
元稹（唐代）

北祖三禅地，西山万树松。门临溪一带，桥映竹千重。

翦凿基阶正，包藏景气浓。诸岩分院宇，双岭抱垣墉。

舍利开层塔，香炉占小峰。道场居士置，经藏大师封。

太子知栽植，神王守要冲。由旬排讲座，丈六写真容。

佛语迦陵说，僧行猛虎从。修罗抬日拒，楼至拔霜锋。

画井垂枯朽，穿池救噞喁。蕉非难败坏，槿喻暂丰茸。

宝界留遗事，金棺灭去踪。钵传烘玛瑙，石长翠芙蓉。

影帐纱全落，绳床土半壅。荒林迷醉象，危壁亚盘龙。

行色怜初月，归程待晓钟。心源虽了了，尘世苦憧憧。

宿荫高声忏，斋粮并力舂。他生再来此，还愿总相逢。
题邑生陈溢钟山草堂
高柄（明代）

钟山抱蓝田，水木含清气。爱尔静者居，草堂在山翠。

帘栊映竹静，几席侵花置。野客载酒过，山僧抱琴至。

陶然接欢赏，邈尔成幽契。月出天海空，云生石门闭。

岱溪樵唱来，沙头松声细。佳趣足淹留，远心更迢递。

维时属休明，岩穴无遗弃。终南登捷径，北山裂荷制。

予亦问山灵，斯人果忘世。
感遇三十八首·其十五
陈子昂（唐代）

贵人难得意，赏爱在须臾。
莫以心如玉，探他明月珠。
昔称夭桃子，今为舂市徒。
鸱鸮悲东国，麋鹿泣姑苏。
谁见鸱夷子，扁舟去五湖。
移家四首
朱长春（明代）

曲笠聊从采杜蘅，含香未拟望金茎。
养生叔夜贪游兴，多病相如薄宦情。
薄酒不从时社饮，野人随地结春耕。
卜居已赋拚终隐，渔父何劳更问名。
行不得也哥哥
丘濬（宋代）

行不得也哥哥，十八滩头乱石多。
东去入闽南去广，溪流湍驶岭嵯峨。
行不得也哥哥。
题纸衣道者图
密璹（金朝）

紫袍披上金横带，藜杖拖来纸掩襟。富贵山林争几许，万缘唯要总无心。
福州城楼晚眺感作
林用霖（清代）

独立揽晴空，南疆此最雄。波涛烟树外，城郭夕阳中。

碧海渺何极，白云望不穷。八州收鼓角，间数寺楼钟。
次韵太学宋学正遐叔考试小疾见寄
晁补之（宋代）

萧然如裴叔则，颊毛疏复长。
邈然如王夷甫，高致宜庙廊。
功名四皓云泉外，诗赋三闾草木香。
君莫夸熙宁登科面玉雪，只今未老鬓发苍。
不应弹琴酒炉坐，消渴还有禅病缚。
不忘相抛白社一岁长，浮我杜举须十觞。
结交齐东李文叔，自倚笔力窥班扬。
谈经如市费雌黄，冰炭何用置我肠。
胜游独不思迎祥，漾舟荷陼水中央。
和尧夫首尾吟
程颢（宋代）

先生非是爱吟诗，为要形容至乐时。醉里乾坤都寓物，闲来风月更输谁。

死生有命人何与，消长随时我不悲。直到希夷无事处，先生非是爱吟诗。
叶茂长过访因怀顾愿甫
张元凯（明代）

春风忽枉故人车，黄鸟嘤嘤慰索居。游屐漫遗禽子夏，酒垆偏迟马相如。

浩歌白石孤调世，高枕青山共著书。独忆江干采芳客，朱门何处曳长裾。
阮公啸台
包融（唐代）

荒台森荆杞，蒙笼无上路。传是古人迹，阮公长啸处。

至今清风来，时时动林树。逝者共已远，升攀想遗趣。

静然荒榛门，久之若有悟。灵光未歇灭，千载知仰慕。
听竹轩
郑真（明代）

苍雪纷飞白昼阴，乾坤清气觉萧森。秋风环佩湘江杳，夜月笙萧嶰谷深。

欹枕不成蝴蝶梦，挥毫长叶凤凰吟。老来亦欲依泉石，与子同观太古心。
次韵邓善之书怀七首
方回（元代）

子将今月旦，可否判生枯。
高论真能借，羁怀未觉孤。
竹吟风拂席，花饮月当垆。
甚愿陪游屐，唯惭老杜殊。
句
湖州士子（宋代）

可怜载工部，独树不成林。
忆秦娥
方以智（宋代）

花如雪，东风夜扫苏堤月。苏堤月，香销南国，几回圆缺。

钱塘江上潮声歇，江边杨柳谁攀折。谁攀折，西陵渡口，古今离别。
题亡室涧蘋遗稿 其三
陈裔仲（清代）

遗稿长留手自删，玉容寂寞几时还。当年有约君须记，暂撇愁肠破笑颜。
唐子西故居二首
刘克庄（宋代）

一州两迁客，无地顿奇材。
方送端明去，还迎博士来。
承天使遣胥余二生枉顾茅舍
吴与弼（明代）

暂坐清溪畅病身，又瞻联辔两儒绅。行装自促无劳迓，定在旬馀蹑后尘。
一丛花
晁补之（宋代）

东君密意在花心。飞雪戏床林。多情定怪春来晚，故穿花、千点多多。烟柳上轻，风丝漫袅，楼阁晚还阴。

雕梁双燕悄来音。帘幕镇沈沈。西城未有花堪采，醉狂兴、冷落难禁。应约万红，商量细细，留向未开寻。
寿大京兆李慎庵 其二
黄廷用（明代）

纡金拖紫宁亲日，五十春光亦少年。台彩连朝浮岳麓，奎文旫少灿星躔。

尊前上寿多罗绮，曲里长生入管弦。家住南山春色蔼，洞门深处即神仙。
钱唐苏小歌
鲍令晖（南北朝）

妾乘油璧车，郎骑青骢马。
何处结同心，西陵松柏下。
春日旅舍书怀
薛能（唐代）

出去归来旅食人，麻衣长带几坊尘。开门草色朝无客，

落案灯花夜一身。贫舍卧多消永日，故园莺老忆残春。

蹉跎冠盖谁相念，二十年中尽苦辛。
晚霁独坐戏呈周元举刘希范许少伊同舍诸兄二首 其二
张守（宋代）

疾风回急雨，碧瓦散晴氛。幽趣何人共，微吟得自闻。

扶筇翻倦鸟，岸帻送归云。病恼新凉夕，孤斟负十分。
奉和虢州刘给事使君三堂新题二十一咏。竹溪
韩愈（唐代）

蔼蔼溪流慢，梢梢岸筱长。穿沙碧簳净，落水紫苞香。
瑞鹤仙 得悔生长安书，却寄
朱祖谋（清代）

满春衫泪污。西雁到、客枕离魂轻度。城南旧韦杜。

料天涯一样，看花如雾。秦筝漫谱。怕酒边、尘涴玉柱。

问麻鞋万里，孤拜杜鹃，谁识臣甫。

月色今宵换尽，解忆长安，两家儿女。残年倦旅。菰芦约、渺何许。

上高楼莫望，江南春好，斜阳时候最苦。纵青山无恙，谁管断云去住。
元符大朝会三首 其三 三举酒用《甘露》。
郊庙朝会歌辞（宋代）

泫泫零露，云英醴溢。和气凝津，流甘委白。饴泛泮林，珠联竹柏。

天不爱道，圣功允格。
入麻谷
释宗泐（明代）

入谷初疑路不通，一溪流出万山中。化人宫殿非今制，野老衣冠有古风。

黄独斸时朝雨歇，紫芝歌罢莫云空。重阳且莫登高去，厌见泾川贼阵红。
自山阳还至寿春道中有感
毕仲游（宋代）

寒风切人骨，晴日淡无色。千里今又还，何时许安宅。

此身方龃龉，此地尤反侧。安得羽翼生，高飞离楚泽。
周亚夫
徐钧（宋代）

削平吴楚大功成，一旦生疑触怒霆。
自是君王多任刻，非关许负相书灵。
逍遥咏
宋太宗（宋代）

论功须是一阳初，二八调和作楷模。
固济但牢封密闭，莫教中道有差殊。
依时消息专心记，在意停腾运火徐。
日月无亏明节候，从容愿所不踌躇。
杂兴五首 其五
艾性夫（元代）

孤凤不食粟，举世无琳琅。渴去饮湘水，饥来卧首阳。

云天迟羽翼，岁晚饱风霜。栖栖岂不苦，羞与燕雀翔。

安得九成乐，来仪薰风廊。
寄祁羡仲兼讯卢唐宪庞与虔 其三
曾仕鉴（明代）

忆卧飞云醉亦寒，海深宵日赤同看。幔亭北望燕台远，回首垂天笑羽翰。
出巩县
王安石（宋代）

昭陵落月烟雾昏，篝火度谷行山根。
投鞭委辔涉数村，寤出巩县城东门。
向来宫阙不可见，但有洛水流浑浑。
赠颜君
屈大均（明代）

复圣之子孙，大宗在曲阜。峨峨司勋郎，与我知交久。

曩者游西秦，声诗相可否。黄河石华鱼，华阴槐曲酒。

风俗爱宗周，酣歌亦击缶。洋洋风雅篇，正变无不有。

夫子昔删诗，先师尝左右。三百所弦歌，琴声满窗牖。

龟山与猗兰，二操亦在手。子孙被流风，德性尝敦厚。

世为鲁大夫，文献十而九。宗器多圭璋，孔氏称甥舅。

光禄善五言，人诵秋胡妇。遗响在黄门，一赋如琼玖。

司勋正始声，比兴无其偶。赋诗存讽谏，美刺绝不苟。

君也为哲兄，埙篪如一口。陋巷有神灵，文章作渊薮。

分支去温陵，礼乐遥遵守。闽海接泗沂，先学相师授。

公本济世才，辉映桃陵后。为政历朔南，声教先孝友。

含吐黄钟音，中和以自寿。复圣乃春生，一阳为物母。

以配复初爻，龙潜未见首。元气在素王，司徒能多取。

公也益含弘，光大庶无负。
秋怀 其九
孟郊（唐代）

冷露多瘁索，枯风晓吹嘘。秋深月清苦，虫老声粗疏。

赪珠枝累累，芳金蔓舒舒。草木亦趣时，寒荣似春馀。

悲彼零落生，与我心何如。
系乐府十二首。思太古
元结（唐代）

东南三千里，沅湘为太湖。湖上山谷深，有人多似愚。

婴孩寄树山，就水捕鷠鲈。所欢同鸟兽，身意复何拘。

吾行遍九州，此风皆已无。吁嗟圣贤教，不觉久踌蹰。
句
孟不疑（唐代）

白日故乡远，青山佳句中。
满江红·愁满关山
彭芳远（宋代）

愁满关山，又吹得、芦花雪深。西楼外、天低水涌，龙挟秋吟。回首人间无此曲，数峰江上落余音。似断云、飞絮两悠悠，何处寻。

江南路，晴又阴，声韵改，泪盈襟。自中郎去后，羽泛商沈。牛背斜阳添别恨，鸾胶秋月续琴心。待醉骑、黄鹤度苍寒，霜满林。
次韵朱新仲席上赋梅花影四首 其四
刘才邵（宋代）

万缘合处本无心，明暗相形亦漫成。光影都亡复何物，更须试问老师兄。
沉醉东风·题红叶清流御沟
卢挚（元代）

题红叶清流御沟，
赏黄花人醉歌楼。
天长雁影稀，月落山容瘦，
冷清清暮秋时候。
衰柳寒蝉一片愁，
谁肯教白衣送酒？
山下留别佛光和尚
白居易（唐代）

劳师送我下山行，此别何人识此情。

我已七旬师九十，当知后会在他生。
读何斯举黄州秋居杂咏次其韵十首 其三
陆游（宋代）

全家寄舴艋，结茅非始谋。江市得烟蓑，不博千金裘。

道散俗日薄，老聃出衰周。治身去健羡，如稼必去蟊。

吾身一隙尘，斯世一客邮。君能通其说，生死真浮休。
春日晋祠同声会集得疏字韵
李益（唐代）

风壤瞻唐本，山祠阅晋馀。水亭开帟幕，岩榭引簪裾。

地绿苔犹少，林黄柳尚疏。菱苕生皎镜，金碧照澄虚。

翰苑声何旧，宾筵醉止初。中州有辽雁，好为系边书。
商山麻涧
杜牧（唐代）

云光岚彩四面合，柔柔垂柳十余家。
雉飞鹿过芳草远，牛巷鸡余春日斜。
秀眉老父对樽酒，茜袖女儿簪野花。
征车自念尘土计，惆怅溪边书细沙。
淮上寄赵茂实
戴复古（宋代）

渺渺长淮路，秋风落木悲。
乾坤限南北，胡虏迭兴衰。
志士言机会，中原入梦思。
江湖好山色，都在夕阳时。
句
俞可（宋代）

拂座好风来橘社，隔汀长笛过松江。
北固山访古
洪繻（清代）

胜绝千古称，胡乃一邱陵。三国六朝间，长此阅废兴。

北顾复何有，江树渺冥冥。赖有瓜洲渡，远入广陵城。

我从山头望，复向山中行。栏杆百千尺，石磴三五成。

入寺访古迹，第一江山亭。亭畔梳妆阁，下有很石横。

吴王留战帜，夫人留艳名。梁鼎不可见，晋画已无形。

诸葛孙刘风，遗烈尚轰轰。矫哉赞皇公，铁塔馀半层。

山腰云渺渺，江上风泠泠。夕阳红到海，洪流去不渟。

骚人争凭吊，英雄事凌兢。惟此一拳石，一顾今古更。

山小而江长，万派可扬舲。
寂照轩即事二首 其一
程俱（宋代）

叠嶂连环翠欲浮，雨馀残照晚云收。楼台城阙真图画，坐对南塘事事幽。
自玉泉至青溪三十里无人烟云是四川赴汴都大
曾黯（宋代）

蜀人在昔朝京路，斥堠摧颓草木深。
马驿锦官俱改辙，兽蹄鸟迹动惊心。
生人采捕祠乌鬼，强客椎埋隐绿林。
何日五丁开故道，关河北望可沾襟。
黄鹂绕碧树
晁端礼（宋代）

鸳瓦霜轻，玳帘风细，高门瑞气非烟。积厚源深，有长庚应梦，乔岳生贤。妙龄秀发，庆谢庭、兰玉争妍。名动缙绅，况文章政术，俱是家传。

别有阴功厚德，向东州、治狱平反。玉函高篆，仙风道骨，锡与长年。最好素秋新霁，对画堂、高启宾筵。何妨纵乐笙歌，剩举觥船。
吃茗粥作
储光羲（唐代）

当昼暑气盛，鸟雀静不飞。念君高梧阴，复解山中衣。

数片远云度，曾不蔽炎晖。淹留膳茶粥，共我饭蕨薇。

敝庐既不远，日暮徐徐归。
九江闻雁
陈均（宋代）

烟波渺渺梦悠悠，家在江南海尽头。
音信稀疏兄弟隔，一声新雁九江秋。
偕王道观雪中联句 其一
黄裳（宋代）

瑞意才含蓄，轻花即剪裁。清寒穿箔去，丰兆破烟来。
寄张季思
翁卷（宋代）

荆吴中隔万山遥，那得相逢话寂寥。
长忆梅花好时节，访君船泊古枫桥。
春日田园杂兴十首
陈舜道（明代）

春来非是爱吟诗，诗是田园漫兴时。
无事花边繙兔册，有时桑兴课牛翳。
乍随父老看秧去，还共儿童斗草嬉。
偶物兴怀浑不奈，春来非是爱吟诗。
天台石桥
释文礼（宋代）

桥横飞涧上崔嵬，涧瀑千寻吼怒雷。
五百声闻看不破，至今活葬在岩隈。
和陈承事喜雨应祈见贺
华镇（宋代）

空阶昨夜响淋漓，正是东皋渴雨时。蝼蚁未应能有感，乾坤自是本无私。

已知协气通三壤，想见嘉禾秀两岐。更待秋冬高廪后，与君同赋誉尧诗。
送左殿丞
欧阳修（宋代）

传闻蜀道难，行客若登天。紫竹深无路，黄花忽见川。

闻禽嗟异域，问俗访耆年。欲识京都远，惟应望日边。
送还吴山稿
赵崇嶓（宋代）

万卷文书一幅巾，不将风鉴落埃尘。
桂花未绿槐花谢，独佩江蓠有几人。
京口甘露寺
曾肇（宋代）

屈曲危楼倚半空，诗情无限景无穷。江声逆顺潮来往，山色有无烟淡浓。

风月满楼供一览，乾坤万里豁双瞳。片云迥逐斜阳去，知落淮山第几重。
题龙华寺壁
刘过（宋代）

春事梅边动，荒江信马行。久穷知远举，多瘦怯衣轻。

今日龙华寺，昔时黄姥城。废兴吾已解，一醉万缘清。
蓦山溪
张孝祥（宋代）

雄风豪雨，时节清明近。帘幕起轻寒，暖红炉、笑翻灰烬。阴藏迟日，欲验几多长，绣工慵，围棋倦，香篆频销印。

茂林芳径，绿变红添润。桃杏意酣酣，占前头、一番花信。华堂尊酒，但作艳阳歌，禽声喜，流云尽，明日游俊。
句
晏殊（宋代）

山留盘瓠迹，洞有秦人书。
蚕妇
张俞（宋代）

昨日入城市，归来泪满巾。
遍身罗绮者，不是养蚕人。
寄答康东侯同学
车柏（清代）

稽吕相违千里遥，山川两地思迢迢。君应招隐歌丛桂，我为离群赋采萧。

三径琴樽心欲折，五陵裘马意全消。那堪一片乡关月，更照愁吟入泬寥。
乞食逢故人
释今邡（明代）

江路相逢处，山村乞食年。可怜皆老大，犹幸得生全。

旧业干戈后，歧途杖笠边。他年庐阜上，期尔续前缘。
屏山夕照
叶泮英（清代）

峭璧蒙茸绿，天然列画屏。夕阳残照里，添得十分青。
同羇夜集诗
谢朓（南北朝）

积念隔炎凉。
骧言始今夕。
已对浊尊酒。
复歧故乡客。
霜月始流砌。
寒蛸早吟隙。
幸藉京华游。
边城燕良席。
樵采咸共同。
荆莎聊可藉。
恐君城阙人。
安能久松柏。
和邵学士留题府署东堂有不及花时之叹次韵 其一
韩维（宋代）

翘材曾验太常车，壁上新留醉墨斜。一览雕章私自喜，远来犹得及残花。
马华父母叶氏挽词
王柏（宋代）

苕溪猩鬼兮呼啸幽篁，绣衣一出兮血膏斧铓。
笳鼓归来兮拜舞北堂，潢池夷靖兮母训是将。
慈颜开喜兮家国之祥，薰风自南兮草木正长。
胡不百年兮俾寿而康，庭萱夜殒兮奁玉昼藏。
使者菲屦兮桐杖皇皇，一道生灵兮悲如我伤。
元宵饮华中秘宅上 其一
袁宏道（明代）

青丝华管夜从容，客正阑时酒正浓。堂上观灯莲品品，尊前顾影面重重。

博他镜月千回醉，假我云山第几峰。麈尾奋来毛欲尽，当筵风雨约谭锋。
曲阿对月别岑况徐说
刘长卿（唐代）

金陵已芜没，函谷复烟尘。犹见南朝月，还随上国人。

白云心自远，沧海意相亲。何事须成别，汀洲欲暮春。
答鹅湖长老绍元示太玄图
梅尧臣（宋代）

鹅湖有鹅吾不问，鹅湖无鹅吾不疑。
道士须换黄庭经，释子自不太玄辞。
噫嘻兮此意迥与山阴别，我亦曾非逸少为。
题九江徐使君眄柯亭
李处权（宋代）

庭植何夭矫，苍皮余雨溜。
本非寻常材，岁月方成就。
伟此萧散姿，眄睐揖孤秀。
慕陶筑斯亭，千载可同臭。
引杖步嘉荫，攜书席永昼。
舒啸一徜徉，清风满怀袖。
更想五老峰，杰卓立癯瘦。
何因借羽翮，接踵宾裾后。
论子美渊明诗
施德操（宋代）

子美学古胸，万卷郁含蓄。遇事时一麾，百怪森动目。

渊明淡无事，空洞抚便腹。物色入眼来，指点诗句足。

彼直发其藏，义但随所瞩。二老诗中雄，同人不同曲。
移官巴陵行有日矣书呈唐德舆程士和梁和仲于
赵蕃（宋代）

有集能行世，初疑是古人。
大波皆汹涌，小石亦嶙峋。
时誉归讎校，微官尚徼巡。
竹塘春水满，双鶒会飞驯。
铁冶亭师惠示涉江集敬书一律
封大受（清代）

乍返珠江棹，新排诗卷成。江山写清晓，珠玉发光晶。

句为思亲苦，愁从忆弟生。蓼莪真欲废，掩泪对孤檠。
读宣枢南山朱公遗集二首
方回（元代）

疽根蟠阃内，命也可由人。
蜀雪犹坚壁，江风已震邻。
功名拘气数，文字见精神。
仰药临危日，何曾爱此身。
游寡阜庙二首 其二
范纯仁（宋代）

逾旬积雨喜新晴，民物熙然百谷成。风叶萧骚林野薄，霜天寥廓日华清。

千山甫隔乌延塞，两水傍临不窟城。但得年丰人足食，犬羊馀种岂须平。
十月二十日客有言儒学事感而有赋
马廷鸾（宋代）

大中之后建隆前，鱼烂瓜分且百年。地辟天开崇帝学，河辉斗百动星躔。

千龄必反人弘道，一念潜通圣即天。叹息斯文今有幸，昭昭奎运岂徒然。
六月九日暑风新爽御门听政后率诸王大臣等泛舟观荷有作
弘历（清代）

仙侣招携泛碧潺，偶然寻胜值几閒。一天新霁豁愁意，五沃名葩破笑颜。

走汞露圆纷叶屿，喷兰风爽度花湾。遐思禾黍怀新好，吾乐原非在此间。